Arreu del món floreixen els parcs lineals, tant com a solucions per a la pacificació urbana com per a la dignificació d'infraestructures viàries o ferroviàries que han caigut en desús.
A continuació trobareu les actuacions que en aquest sentit es duen a terme a Seül i a Mèxic DF, així com un parell de referències a Nova York (la precursora) i a Singapur.
Sembla que la conversió de la High Line novaiorquesa en un parc lineal va obrir la traça per a tot un seguit de projectes similars arreu del món, que sovint no arriben a les dimensions de l'actuació nord-americana però que n'aprofiten els principis que la van inspirar.
A les proximitats de l'estació ferroviària principal de Seül (Corea del Sud) es va clausurar, l'any 2006, un tram d'autopista urbana, de 940 m de longitud, que discorria a 17 m d'alçada sobre el carrer.
A partir d'aquí va sorgir la idea de recuperar l'espai per a l'ús ciutadà, i l'any 2015 s'encarregà al gabinet d'arquitectura holandès MVRDV un projecte de reconversió.
Va néixer així el concepte d'Skygarden, ideat com un arborètum lineal que porta la noció de ciutat verda a extrems insòlits.
Skygarden vol oferir a la ciutadania una altra manera de descobrir el paisatge urbà, des d'una avinguda enjardinada i silenciosa que convida al passeig i a l'estada.
El projecte preveu la implantació de tot un seguit d'elements "activadors" del repòs, de la interacció amb la natura, de la relació social i d'una certa activitat comercial, com veureu en la imatge de més avall.
En un aspecte més pràctic, el nou parc també ha de servir com a drecera que permeti escurçar el temps necessari per vorejar l'estació de tren a peu, de 25 minuts a 11 minuts.
Sens dubte, però, la característica més destacada d'Skygarden és la seva vegetació: ordenades pel seu nom en alfabet hangul, hi haurà 254 espècies representatives de la flora local, tant arbres com arbustos i flors, que jalonaran els prop de 9.700 m 2 totals del nou parc.
De fet, es pretén fer d'Skygarden un viver de plantes per a altres espais verds de la capital sud-coreana.
A més, es preveu que la presència d'elements com escales, ascensors i zones enjardinades adjacents farà possible en un futur proper la connexió amb altres espais públics pròxims i l'extensió de l'enjardinament.
Tot i que el pressupost de l'actuació no ha estat revelat, els seus responsables afirmen disposar d'estudis que mostren que el projecte tindrà un retorn d'1,83 del seu cost de construcció i manteniment.
Es creu que Skygarden podrà obrir-se a la ciutadania l'any 2017.
La intervenció a la capital sud-coreana implica implantar un arborètum urbà (© MVRDV)
Els activadors del lleure i de la interacció social al nou espai: cafeteries, solàriums, mercats de carrer, floristeries, biblioteques, fonts, il·luminacions LED, plataformes d'observació, exposicions a l'aire lliure i hivernacles (© MVRDV)
Aspecte final que podria presentar la intervenció urbana a Seül (© MVRDV)
L'avinguda Chapultepec de Mèxic DF és actualment una barrera quasi infranquejable per als barris a banda i banda, a causa de l'intens trànsit que suporta.
La ciutat, però, ha proposat reformar 1,5 km d'aquesta cèntrica artèria, concretament el tram a l'oest de la plaça Insurgentes.
L'actuació que es vol dur a terme, segons projecte dels estudis d'arquitectura locals FRENTE i RVDG, pretén relligar els barris de Roma Norte i Juárez, al sud i al nord de l'avinguda respectivament, i augmentar en quasi 10.000 m 2 l'espai d'ús públic de la zona, fent-lo arribar als 61.000 m 2, dels quals 23.000 es vol que siguin de nova zona verda i àrees naturals.
El 72% de l'àrea de vianants es pavimentarà amb colors clars, i abundaran les zones ombrívoles, per combatre la calor.
Un altre dels objectius de l'actuació és convertir aquest tram de l'avinguda en una mena de corredor cultural, amb la implantació d'activitats recreatives i artístiques que el facin esdevenir un nou pol d'atracció per a la ciutadania.
Es pretén que al llarg de l'avinguda renovada hi hagi cinemes, galeries d'art i centres didàctics de literatura i música.
La intenció final de tot plegat és crear comunitat en un entorn que fins ara hi és poc propici.
Val a dir que en cap cas es preveu una completa conversió per a vianants d'aquest tram de l'avinguda, ja que el trànsit rodat hi seguirà circulant, tot i que ho farà soterrat respecte del nou espai elevat que es proposa.
En aquest sentit, l'elevació de la nova avinguda vol ser una mena d'homenatge a l'antic aqüeducte de Chapultepec, com demostra també el fet que el projecte prevegi l'existència d'un dipòsit d'aigua amb capacitat per a 13,7 milions de litres anuals.
Altres elements ambientals de la nova avinguda seran els col·lectors de CO 2 o les zones lliures de fum.
La nova avinguda Chapultepec vol conservar, mitjançant una campanya d'adopció per part de particulars i empreses (que podran batejar-los i fer-ne seguiment), els 269 exemplars d'arbrat lineal que actualment existeixen a la zona.
En la mesura del possible s'intentarà a més incrementar aquesta xifra.
També es creu que el nou parc possibilitarà la creació de prop de 5.500 llocs de treball: 3.500 mentre durin les tasques de construcció, que s'allargaran uns divuit mesos (fins a mitjan 2017), i 2.000 de permanents un cop l'avinguda reformada s'obri al públic.
Àmbit d'actuació del projecte de l'avinguda Chapultepec (© ArchDaily)
Distribució bàsica d'espais del projecte (© ArchDaily)
Les peces bàsiques del projecte: vegetalització, densificació urbana, gestió energètica i ambiental, i modularitat (© ArchDaily)
Secció de la intervenció, sobre i sota rasant (© ArchDaily)
Recreació virtual de la intervenció acabada (© ArchDaily)
Amb els seus 24 km de longitud, Lines of Life és probablement el projecte de parc lineal de més envergadura que trobem actualment al món: examineu-ne els detalls en aquest enllaç.
Per saber-ne més: Seoul Skygarden, Avinguda Chapultepec
Reurbanització i Canvi climàtic i energia.